19
Dana cajaca age Babilon fadalennu ceelein
1 Eu hedocob ija dana cajaca am ben bahic sao jobonna bilegina jejenega benwe dah mimigin age madein:
“Ege Anut binan suluquna!*
Egena Anut uqa cahahagena!
Uqa kobolkobolca bahic!
Uqa gagadic odocca bahic!
2 Uqana gesilec eu mele bahic, eu tutuc bahic!
Wal caja ben eu uqa dana cajaca mahana bilegina eu age uqana wal kobol odocna jic siho qu ihacadoloi eu Anut uqa gesildoia.
Uqa Anutna cewel oc dana aqeceb cal mein eunu Anut uqa ameg wadacdoia,” ein.
3 Age haun utai madein,
“Ege Anut binan suluquna!†
Ja taun ben eu maneceb eu uqana casuc gaid ohis teceb catanena!” ein.
4 Dana matu 24ca ceteh cebac 4-pelaca age toni mahuli cosolimeig Anut uqa king bilec cabalna bilina eunu cuha fein. Age madein:
“Mele bahic! Ege Anut binan suluquna!” ein.‡
5 Odocob king bilec cabalnadec jejeg oso maden:
“Anutna cewel utoc dana cunug egena Anutnu binan suleigale!
Dana cajaca cunug age ijanagaca, age ijanagaca qee eundecca, cunug age Anutnu cumunegina eu age egena Anutnu binan suleigale!” en.
Sipsip Nag caja ocob sab ben jein
6 Odocob ija dana cajaca am ben bahic jejenega cinigwe dah mem, eu wa mati busali buhohdonawe, qeli ben qonawe odi dah mem. Age odi mamadegin dah mem:
“Tibud, egena Anut gagadic odocca eu uqa king bilina!
Eunu ege Anut binan suluquna!§
7-8 Sipsip Nag caja ugiannu deel wele cali hoia.
Uqana caja eu jauni hedoia, saciadoia bilia.**
Anut uqa lotoc soidoc walelecca tacigiannu utia.
Eunu ege ceeli bileceb celeboeqale!
Ege uqa binan suluqale!” ein.
(Lotoc me bahic eu Anutna qagu coboc dana cajaca agena tutuc odoc.)
9 Odocob ensel eu ija maten, “Je i jaqaga. Dana cajaca Anut age Sipsip Nag caja ocob sab ben jecna loqagannu utaaden eu age ceelec bilegina,” ten. Odocob ensel eu haun maten, “Je i eu Anutna je mele bahic,” ten. 10 Odocob ija uqa jaihna toni mahuli cosolimig uqanu cuha fecnu odom qa uqa maten, “Cain odogaun! Ija cewel oc dana gami hinaca, hina wawaga meleec cotinelca, cunug age mele je Jisas qasali maaden eu hewegina eu age ija cabi hijiga. Eunu hina Anutnu dih cuha faga!” ten. Ge, mele je Jisas qasali maaden eu me je uqana gug eu Kis Anut uqa je hahun madec dana adeceb age me je qasali maadein.
Oso uqa hos senenec tatacan bibilen hon
11 Odocob ija feciimig sao jobon hudeceb ija ono hos senenecca fem! Oso uqa hos eu tatacan bilen eu Anutna je cunug gaid qasali maadena egina, eu mele bahic egina. Uqa tutuc odocna gesiladena, uqa tutuc odocna han cadena. 12 Uqa ameg eu ja belicanwe, uqa ilona king katakat mati gulodona. Uqa dewegna ijan oso jaqec taweia oso uqa ijan eu qee dona, uqa dih dona. 13 Lotoc cecelac taqen eu golac u men. Uqa ijan eu, “Anutna Je.” 14 Sao jobonnadec han dana am age uqa toodoin. Age lotoc soidoc senenec tataqeig hos senenec tatacan bibili cobogina. 15 Uqa conadec han sigin aigca cali hon. Uqa euna dana hatu filfilnadec hannu wooladigian.
“Uqa agena king bilec age ain komna gagadic odocca cofadigian,” en. (Buk Song 2.9)
Uqa wain Anut gagadic odocca uqana gemag jawe bec eu uqana wain aig afdoc cudun benna lahacdocob basecdugian. 16 Uqana lotoc cecelacnaca uqa tucuhnaca ijan jaqec eu:
“KING CUNUG AGENA KING,
TIBUD CUNUG AGENA TIBUD,” en.
17 Odocob ija ensel camna tatawen fem. Uqa co suli u man fululec cunug sao ohisna fululi cocobogin utai maaden, “Age hu Anutna sab jec benna osoben ceguleigale! 18 Age humeig dana cal mec cuhunuga jeigale! Age king dewenegaca, han dana agena ilo ben dewenegaca, han dana dewenegaca, agena hos dewenegaca, dana hos tatacan bilegina eu dewenegaca, dana besiadec bileginaca dana qee besiadec bileginaca eundec dewenegaca, dana ijanagaca dana ijanagaca qee eundec dewenegaca, dana caja cunug dewenegaca eu cuhunuga cunug jeigale!” aden.
19 Odocob ija dool cus me qeeca, mahanadec kingca, agena han dana amamca age humeig oso hos tatacan bilinaca, uqana han dana amca han cadecnu gami gabandoin eu fem. 20 Odocob uqa dool cus me qeeca uhulec je hahun madec danaca hewalen. Uhulec je madec dana uqa dool cus me qee amegna kobolkobol uhulec eu odon. Uqa kobolkobol uhulec euna dana cajaca age dool cus me qee uqana gaga oin, dana cajaca age dool cus me qee ihiconnu cuha foloig eu age qauaden. Odocob uqa dool cus me qeeca, uhulec je hahun madec danaca osoben helaleceb ale wa gudoc benwe eu jaca ja meen jan dainca cijina euna cebac bilesina nosin. 21 Odocob oso uqa hos tatacan bilina uqa han sigin uqa conadec cali hona uqa euna alena han dana amam aqeceb cal mein. Odocob man fululec cunug age cuhunuga jejegin wawaga ihoc len.
* 19:1 Jon uqa jaqec je i Grik jena jaqen, euqa but 1naca, 3naca, 4naca, 6naca uqa je i “ege Anut binan suluquna” Hibru jena jaqen. Hibru jena eu Haleluja. † 19:3 Jon uqa jaqec je i Grik jena jaqen, euqa but 1naca, 3naca, 4naca, 6naca uqa je i “ege Anut binan suluquna” Hibru jena jaqen. Hibru jena eu Haleluja. ‡ 19:4 Jon uqa jaqec je i Grik jena jaqen, euqa but 1naca, 3naca, 4naca, 6naca uqa je i “ege Anut binan suluquna” Hibru jena jaqen. Hibru jena eu Haleluja. § 19:6 Jon uqa jaqec je i Grik jena jaqen, euqa but 1naca, 3naca, 4naca, 6naca uqa je i “ege Anut binan suluquna” Hibru jena jaqen. Hibru jena eu Haleluja. ** 19:7-8 Sipsip Nag caja ugian eu Krais, odocob uqana caja eu jauni hedoia eu Kraisna tamanec. Krais uqa ceseli humei uqana tamanec on eu odiwe dana caja on. Odocob uqa uqana tamanec ehadi cudun me bahic euna lecebil ono age Kraisca bilecebil catanigian.